
3-amino-3-dezoxi-D-ribofurán-uronsav származékok szintézise

Kulcsszavak: Foldamer; szintézis; cukoraminosav; Staudinger reakció; furanozil-uronsav
Az utóbbi másfél évtizedben a foldamerek, mint biomimetikus molekulák előtérbe kerültek a biokémiai és biológiai kutatásokban. Mivel a fehérjékkel analóg térszerkezet kialakítására képesek, így hasonló biológiai funkció ellátására lehetnek alkalmasak.
Munkám fő célja a foldamerekbe beépíthető 3-amino-3-dezoxi-1,2-O-izopropilidén-α-D-ribofurán-uronsav szintézisének optimalizálása, valamint az előállított vegyület peptidkötéseket tartalmazó illetve peptidomimetikumok szintézisére alkalmas származékokká alakítása volt.
Ismert furanóz-származékokon keresztül előállítottam a transz β-ribofurán-uronsav kulcsintermedierjét, a 3-azido-származékot. Ebből két reakcióúton állítottam elő új vegyületként a 3-acetamido-3-dezoxi-1,2-O-izopropilidén-α-D-ribofurán-uronsavat. A két út eltérése, hogy az egyiknél először alakítottam ki a karboxilcsoportot, majd utána az aminocsoportot. A másik reakcióút során a két csoport kialakításának sorrendjét megfordítottam. Sikerült előállítanom célvegyületként az új 3-amino-3-dezoxi-1,2-O-izopropilidén-α-D-ribofurán-uronsav-metilamidot és a 3-acetamido-3-dezoxi-1,2-O-izopropilidén-α-D-ribofurán-uronsav-metilamidot, egyrészt a 3-azido-ribofurán-uronsavon, másrészt a 3-acetamido-ribofurán-uronsavon keresztül.



